Karatong Festival

Karatong Festival

Usa an Dulag han pinakamaiha na nga bungto han Leyte. Usa gihap ini hiya han mga lugar ha Leyte nga puno hin kaadman mahitungod han aton gin agian han panahon han pag abot han mga taga iba nga nasyon. Mabibilngan an Dulag ha sinirangan nga kadagatan han Leyte nga naatubang ha Pacific Ocean. Tungod han iya lokasyon, an Dulag in usa ha mga lugar nga kaurugan nga gin aagian hin mga bagyo. 

Bantug an Dulag ha tawag nga "Liberation Town". Han nahanabo an Word War II, an Dulag in usa ha mga bungto nga nag antos han mga epekto hini ngan hasta yana, may ada pa mga nanghisalin na ruins hini nga gera.

Mga "Dulagnon" an tawag han mga mulupyo han Dulag. Han una nga panahon, an mga pasabot ha bungto in nahihibaruan han mga Dulagnon pinaagi han pag tubal hin duha nga kawayan "Karatong" nga nag hihimo hin dako nga tingog. Ginagamit gihap ini na mga kawayan pag pasabot ha katawhan han mga tiarabot nga karautan haira lugar ngan pag tabrog ha mga gin uusa nga tawo nga napakada haira bungto. 

Han panahon han pag abot han mga Moro para angkunon an bungto ngan kuhaon an Golden Bell, dumaop an mga Dulagnon kan Nuestra Senyora del Refugio para talwason hira. Dako an pasasalamat han mga Dulagnon han gin talwas hira hini ngahaw nga patron pina agi han pag dara haira ha bawbaw han "Karatong" para igpa harayo hira han mga padlas nga Moro. 

Kada tuig ginsasaurog han Dulag ini nga pagpapasalamat tikang hit ika-20 hit Agusto nga gintatawag nga "Araw ng Dulag". Kahuman hini nga adlaw, nagkaka may ada na ngahaw gab i gab i nga pasundayag nga gin uurusahan han mga Dulag pagtambong. An fiesta pormal na ngahaw han Dulag in ginsasa urog han ika-7 ngan ika-8 hit Setyembre kun diin gin papasundayag an Karatong Festival ngan han iba pa nga mga karisyuhan para magpa salamat han mga grasya ngan kaluoy ni Nuestra Senyora del Refugio.

An Karatong Festival in diri la usa nga pasundayag hin mga mag husay nga tukar ngan maabtik nga mga sarayawun kundi usa nga pasundayag nga nag hahatag hin aram mahitungod han mga gin agian han mga Dulagnon ngan kun papaunanho it ira panginabuhi. Usa gihap ini hiya nga pasundayag nga gintatambungan han mga Dulagnon para mag halad hin hul os nga pasasalamat han ira patron nga pirmi nag tatalwas haira ha mga panahon hin kakurian sugad hin mga kalamidad. Labi an Karatong Festival nga nagpapasamwak ha katawhan han kusog, ka maglipayon ngan ka mag karit han mga Dulagnon. Labaw ha ngatanan, an Karatong Festival in pasundayag nga nag rerepresentar han tim os nga pag tuo han mga Dulagnon kan Nuestra Senyora del Refugio.

Kinuhaan 

Dulag